
	Nr.p.k.
	Projekta redakcija
	Iebildums / Priekšlikums
	Autors

	1.
	Noteikumu projekts
1.5. atbalstāmās darbības un attiecināmās izmaksas;
	Iebildums
Ņemot vērā, ka noteikumu projektā paredzēti arī attiecināmo izmaksu nosacījumi, lūdzam atbilstoši precizēt noteikumu projekta 1.5. apakšpunktu.
Piedāvātā redakcija
-
	Viesturs Blūmentāls (TM)

	2.
	Noteikumu projekts
7. Šo noteikumu 6.1., 6.2. un 6.3. apakšpunktā minēto mērķu, rādītāju un kopējo rādītāju sasniegšanu apliecina Kohēzijas politikas fondu vadības informācijas sistēmā (turpmāk – vadības informācijas sistēma) šajos noteikumos noteiktā veidā un kārtībā iesniegtais dokumentu un informācijas kopums saskaņā ar normatīvajiem aktiem par Atveseļošanas fonda plāna Darbības kārtību, par kuru vienojas Eiropas Komisija un Latvija.
	Iebildums
Lūdzam izvērtēt un noteikumu projekta 7. punktā svītrot vārdus "normatīvajiem aktiem", ņemot vērā, ka attiecīgais regulējums ir ietverts starptautiskajā līgumā, nevis normatīvajos aktos, ar kuriem minētais līgums tiek apstiprināts. Kā arī lūdzam minētajā punktā norādīt konkrētu 2022. gada 16. februāra Atveseļošanas fonda plāna Darbības kārtības, par kuru vienojas Eiropas Komisija un Latvija, vienību, kas paredz attiecīgu regulējumu, tādējādi atvieglojot noteikumu projekta piemērošanu praksē.
Piedāvātā redakcija
-
	Viesturs Blūmentāls (TM)

	3.
	Noteikumu projekts
8. Investīcijas īstenošanā iesaistīto institūciju tiesības, pienākumus un uzraudzības kārtību nosaka atbilstoši normatīvajiem aktiem par Atveseļošanas fonda plāna īstenošanas un uzraudzības kārtību.
	Iebildums
Lūdzam izvērtēt un svītrot noteikumu projekta 8. punktu, ņemot vērā, ka attiecīgajai tiesību normai nav juridiskas slodzes un tā ir deklaratīva.
Piedāvātā redakcija
-
	Viesturs Blūmentāls (TM)

	4.
	Noteikumu projekts
11. Projektu iesniedz Meliorācijas likuma 19. pantā noteiktais valsts meliorācijas sistēmu un valsts nozīmes meliorācijas sistēmu būvniecību, uzturēšanu un ekspluatāciju nodrošinātājs – valsts sabiedrība ar ierobežotu atbildību "Zemkopības ministrijas nekustamie īpašumi" (turpmāk – projekta īstenotājs), kas pēc projekta iesnieguma apstiprināšanas saņem finansējumu investīcijas īstenošanai.
	Iebildums
Atbilstoši juridiskās tehnikas prasībām lūdzam noteikumu projektā konsekventi norādīt, vai iesniedzams ir projekts vai projekta iesniegums (tai skaitā kurā brīdī projekta iesniegums kvalificējas kā projekts). Tāpat līdzīgi lūdzam noteikumu projektā konsekventi lietot terminu "investīcijas projekts" vai "projekts".
Piedāvātā redakcija
-
	Viesturs Blūmentāls (TM)

	5.
	Noteikumu projekts
18.1. investīciju projekta netiešās attiecināmās izmaksas, piemērojot vienoto likmi trīs procentu apmērā no šo noteikumu attiecināmajām tiešajām izmaksām saskaņā ar Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai, (turpmāk – regula 2021/1060) ​​​​54. panta "a" apakšpunktu;
	Iebildums
Lūdzam precizēt noteikumu projekta 18. punktu, loģiski un secīgi sākotnēji paredzot attiecināmo izmaksu dalījumu tiešās un netiešās attiecināmās izmaksās, kā arī skaidri norādot, kuras ir investīcijas projekta tiešās attiecināmās izmaksas, bet secīgi, kura ir investīcijas projekta netiešās attiecināmās izmaksas.
Piedāvātā redakcija
-
	Viesturs Blūmentāls (TM)

	6.
	Noteikumu projekts
18.5. citas ar būvniecību saistītas izmaksas, kas noteiktas būvniecības jomu un vides jomu regulējošajos normatīvajos aktos un pašvaldību saistošajos noteikumos;
	Iebildums
Lūdzam svītrot noteikumu projekta 18.5. apakšpunktā ietverto atsauci uz pašvaldību saistošajiem noteikumiem. Norādām, ka noteikumu projektā neietver atsau­ces uz zemāka juridiskā spēka normatīvo aktu.
Piedāvātā redakcija
-
	Viesturs Blūmentāls (TM)

	7.
	Noteikumu projekts
18.8. informācijas un publicitātes pasākumu izmaksas saskaņā ar Eiropas Parlamenta un Padomes 2021. gada 12. februāra Regulas (ES)  2021/241, ar ko izveido Atveseļošanas un noturības mehānismu, (turpmāk – regula 2021/241) 34. pantu un Eiropas Komisijas un Latvijas Republikas Atveseļošanas un noturības mehānisma finansēšanas nolīguma (turpmāk – Finansēšanas nolīgums) 10. pantu, kā arī Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijām;
	Iebildums
Saskaņā ar Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 131. punktu lūdzam noteikumu projekta 18.8. un 34.2. apakšpunktā svītrot atsauci uz Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijām. Nepieciešamības gadījumā lūdzam minētās vadlīniju saturu pārņemt noteikumu projektā vai iekļaut līgumā par projekta īstenošanu.
Piedāvātā redakcija
-
	Viesturs Blūmentāls (TM)

	8.
	Noteikumu projekts
18.9. pievienotās vērtības nodokļa izmaksas;
	Iebildums
Vēršam uzmanību, ka atbilstoši noteikumu projekta 13. punktam pievienotās vērtības nodokļa izmaksas nav attiecināmas finansēšanai no Atveseļošanas fonda, bet šādas izmaksas ir iekļaujamas Atveseļošanas fonda finansētajā projektā un finansējamas no valsts budžeta līdzekļiem. Attiecīgi, ņemot vērā, ka noteikumu projekta 18. punktā ietvertas attiecināmās (no Atveseļošanas fonda) izmaksas, lūdzam izvērtēt un svītrot noteikumu projekta 18.9. apakšpunktu.
Piedāvātā redakcija
-
	Viesturs Blūmentāls (TM)

	9.
	Noteikumu projekts
20. Zemkopības ministrija noslēdz līgumu par projektu īstenošanu (turpmāk – līgums) ar dienestu un projekta īstenotāju, iekļaujot līgumā vismaz šādu informāciju:
	Iebildums
Tiesiskās noteiktības nolūkā lūdzam noteikumu projektā sākotnēji paredzēt kārtību un nosacījumus, kuriem iestājoties (kādus kritērijus izpildot), projekta iesniegums tiek apstiprināts un tiek noslēgts līgums par projekta īstenošanu. Norādām, ka šobrīd noteikumu projektā ietvertais regulējums, kas paredz līguma noslēgšanu, pirms projekta apstiprināšanas, nav loģisks un skaidri saprotams.
Piedāvātā redakcija
-
	Viesturs Blūmentāls (TM)

	10.
	Noteikumu projekts
20.6. līgumā noteikto objektu sarakstu, kas ir norādīts Atveseļošanas fonda plāna principa "nenodarīt būtisku kaitējumu" pielikumā.
	Iebildums
Lūdzam izvērtēt un precizēt noteikumu projekta 20.6. apakšpunktā ietverto atsauci uz Atveseļošanas fonda plāna principa "nenodarīt būtisku kaitējumu" pielikumu redakciju un saturu. Norādām, ka principiem nav pielikumu, savukārt noteikumu projektā nav pieļaujamas atsauces uz Atveseļošanas fonda plāna saturu, kurš ir apstiprināts ar Ministru kabineta rīkojumu un nav privātpersonām saistošs.
Piedāvātā redakcija
-
	Viesturs Blūmentāls (TM)

	11.
	Noteikumu projekts
22.1. pēc nepieciešamības sagatavot atbilstošus novērtējumus projekta ietekmei uz vidi, kā minēts Padomes 1992. gada 21. maija Direktīvas 92/43/EEK par dabisko dzīvotņu, savvaļas faunas un floras aizsardzību (turpmāk – Direktīva 92/43/EEK) 6. panta 3. punktā, lai novērtētu ierosināto projektu ietekmi uz aizsargājamām sugām un dzīvotnēm, kā noteikts Eiropas Parlamenta un Padomes 2009. gada 30. novembra Direktīvā 2009/147/EK par savvaļas putnu aizsardzību un Direktīvā 92/43/EEK. Atbilstoši novērtējumi nepieciešami visiem projektiem, kas atrodas bioloģiskās daudzveidības ziņā jutīgos apgabalos vai to tuvumā, ja to nosaka normatīvie akti;
	Iebildums
Saskaņā ar Līguma par Eiropas Savienības darbību 288. panta trešo daļu direktīvas dalībvalstīm uzliek saistības attiecībā uz sasniedzamo rezultātu, bet ļauj šo valstu varasiestādēm noteikt to īstenošanas formas un metodes. Proti, direktīvas atšķirībā no regulām nav tieši piemērojams Eiropas Savienības tiesību akts, līdz ar to Latvijas tiesību aktu tekstos (normās) neietver atsauces uz direktīvām. Ievērojot minēto, lūdzam precizēt noteikumu projektu, svītrojot no tā atsauces uz direktīvas normām, bet tā vietā izdarot atsauces uz Latvijas ārējiem normatīvajiem aktiem, ar kuriem attiecīgās direktīvu prasības ir pārņemtas nacionālajā tiesību sistēmā. Ja atsauces uz direktīvām ir obligāta Eiropas Komisijas prasība, jebkurā gadījumā lūdzam noteikumu projektā atsaukties uz konkrētajām nacionālo normatīvo aktu normām, ar kurām minēto direktīvu prasības ir pārņemtas, noteikumu projekta anotācijā sniedzot atbilstošu skaidrojumu, tai skaitā norādot, ka konkrētajā gadījumā atsauces uz direktīvām tiek izdarītas, lai nodrošinātu privātpersonas intereses.
Piedāvātā redakcija
-
	Viesturs Blūmentāls (TM)

	12.
	Noteikumu projekts
26. Projekta īstenotājs ir tiesīgs īstenot investīcijas projektu un projekta iesniegumu uzskata par atbilstošu šiem noteikumiem, ja uz projekta īstenotāju nav attiecināms neviens no izslēgšanas kritērijiem.
	Iebildums
Ņemot vērā, ka projekta īstenotājs ir tiesīgs īstenot investīcijas projektu un projekta iesniegumu uzskata par atbilstošu šiem noteikumiem ne tikai gadījumā, ja nav attiecināms neviens no izslēgšanas kritērijiem, bet arī gadījumā, ja izpildītas arī citas prasības (uz ko cita starpā norāda arī noteikumu projekta regulējums, kas paredz pienākumu papildināt vai precizēt informāciju par projektu), lūdzam atbilstoši precizēt noteikumu projekta 26. punktu (nepieciešamības gadījumā arī citas vienības), paredzot, kādiem vēl nosacījumiem jāatbilst projekta iesniegumam.
Piedāvātā redakcija
-
	Viesturs Blūmentāls (TM)

	13.
	Noteikumu projekts
29. Ja projekta iesniegums ir noraidīts, projekta īstenotājam ir tiesības:
	Iebildums
Lūdzam izvērtēt un svītrot noteikumu projekta 29. punktu. Norādām, ka norādei uz apstrīdēšanu Administratīvā procesa likuma kārtībā nav juridiskas slodzes un minētais izriet no norādītā likuma, savukārt tiesības iesniegt citu projekta iesniegumu, lai īstenotu citu investīcijas projektu, nav speciāli paredzamas noteikumu projektā, ciktāl noteikumu projekts neparedz atbilstošu investīcijas īstenošanas ierobežojumu.
Piedāvātā redakcija
-
	Viesturs Blūmentāls (TM)

	14.
	Noteikumu projekts
30.1. priekšfinanējumu projekta īstenotājs var saņemt, iesniedzot dienestā rakstisku pieprasījumu par priekšfinansējuma maksājumu, bet ne vairāk kā 50 procentu apmērā no projekta attiecināmajām izmaksām;
	Iebildums
Noteikumu projekta 30. punktu nepieciešams izvērtēt un pārstrādāt, nodrošinot, ka attiecīgais regulējums ir loģiski izklāstīts, skaidri saprotams un pārskatāms. Norādām, ka šobrīd cita starpā nav viennozīmīgi skaidrs:
1) vai visi maksājumi kvalificējas kā priekšfinansējums (noteikumu projektā norādīts arī uz starpposma un noslēguma maksājumiem);
2) nav skaidrs, ar ko atšķiras maksājuma pārskaitīšana no finansējuma izmaksāšanas;
3) nav saprotams, pēc kādas projekta daļas īstenošanas var tikt sagatavots priekšfinansējuma pieprasījums;
4) nav saprotams, kādēļ papildus vienam maksājumam tiek pārskaitīts nākamais priekšfinansējuma maksājums par projekta attiecināmajām izmaksām;
5) nav viennozīmīgi skaidrs, ar ko atšķiras 30.2. un 30.5. apakšpunktā paredzētā finansējuma izmaksāšanas kārtība un pamatojums atšķirībām minētajā kārtībā;
 
Piedāvātā redakcija
-
	Viesturs Blūmentāls (TM)

	15.
	Noteikumu projekts
32. Dienestam ir tiesības uzsākt korektīvas darbības vai pieņemt lēmumu par projekta īstenošanas pārtraukšanu vai apturēšanu:
	Iebildums
Vēršam uzmanību, ka nav viennozīmīgi skaidri saprotams, kādā kārtībā, proti, civiltiesiskā vai administratīvi procesuālā, atbilstoši noteikumu projekta 32. punktam paredzēts vērtēt korektīvu darbību uzsākšanu vai projekta īstenošanas pārtraukšanu vai apturēšanu. Lai nodrošinātu vienveidīgu, precīzu un korektu tiesību normu piemērošanu, lūdzam paredzēt, ka pēc projekta iesnieguma apstiprināšanas un līguma par projekta īstenošanu noslēgšanas, dienests noteiktos gadījumos var vienpusēji uzteikt minēto līgumu, līdzīgi kā tas tiek noregulēts citos Atveseļošanas un noturības mehānisma investīciju īstenošanas Ministru kabineta noteikumos.
Piedāvātā redakcija
-
	Viesturs Blūmentāls (TM)

	16.
	Noteikumu projekts
34.1. nodrošina projekta atbilstību upju baseinu apgabala plūdu riska pārvaldības plāniem 2021.–2027. gadam;
	Iebildums
Lūdzam noteikumu projekta anotācijā skaidrot upju baseinu apgabala plūdu riska pārvaldības plānu 2021.–2027. gadam saistošo spēku attiecībā uz projekta īstenotāju, nepieciešamības gadījumā precizējot noteikumu projekta 34.1. apakšpunktu. Norādām, ka politikas plānošanas dokumenti Latvijā nav indivīdiem juridiski saistoši, tādēļ noteikumu projektā nedrīkst atsaukties un uzlikt par pienākumu indivīdam ievērot juridiski nesaistošus dokumentus.
Piedāvātā redakcija
-
	Viesturs Blūmentāls (TM)

	17.
	Noteikumu projekts
34.3.3. projektā paredzēto iepirkuma procedūru apliecinošos dokumentus saskaņā ar publisko iepirkumu reglamentējošajiem normatīvajiem aktiem, īstenojot atklātu un pārredzamu procedūru, kas nav diskriminējoša un nodrošina konkurenci;
	Iebildums
Lūdzam noteikumu projekta 34.3.3. apakšpunktā svītrot vārdus "īstenojot atklātu un pārredzamu procedūru, kas nav diskriminējoša un nodrošina konkurenci" kā redakcionāli nekorektus un noteikumu projekta 32.3. apakšpunktā ietvertā regulējuma dublējošus.
Piedāvātā redakcija
-
	Viesturs Blūmentāls (TM)

	18.
	Noteikumu projekts
34.3.4. investīcijas projekta īstenošanai un uzraudzībai nepieciešamo informāciju un šo noteikumu 6. punktā minētos rādītājus, kā arī projekta beigās paziņo aktuālās sasniegtās vērtības, pievienojot dokumentus, kas apliecina šo rādītāju sasniegšanu;
	Iebildums
Lūdzam redakcionāli precizēt noteikumu projekta 34.3.4. apakšpunktu, ņemot vērā, ka rādītāji netiks iesniegti. Kā arī tiesiskās noteiktības nolūkā lūdzam minētajā apakšpunktā skaidrot, kuram brīdim atbilst projekta beigas.
Piedāvātā redakcija
-
	Viesturs Blūmentāls (TM)

	19.
	Noteikumu projekts
34.12. vadības informācijas sistēmā laikus uzkrāj Atveseļošanas fondam nepieciešamos un regulas 2021/241 22. un 27. pantā minētos datus, tostarp informāciju Atveseļošanas fonda īstenošanas progresa pusgada ziņojuma un maksājuma pieprasījuma sagatavošanai;
	Iebildums
Tiesiskās noteiktības nolūkā lūdzam noteikumu projekta 34.12. apakšpunktā skaidri norādīt vai tā anotācijā skaidrot, kādos termiņos uzkrājami attiecīgie dati, tai skaitā vai līgumā par projekta īstenošanu tas tik noteikts. Alternatīvi lūdzam minētajā apakšpunktā svītrot vārdu "laikus".
Piedāvātā redakcija
-
	Viesturs Blūmentāls (TM)

	20.
	Noteikumu projekts
34.14. nodrošina atsevišķu projekta izmaksu, tajā skaitā pievienotās vērtības nodokļa izmaksu, uzskaiti un nodalīšanu, kā arī atmaksā pārmaksāto pievienotās vērtības nodokļa daļu, ja sākotnēji plānotais pievienotās vērtības nodokļa apmērs būs lielāks, nekā faktiski nepieciešams;
	Iebildums
Lūdzam pārskatīt un precizēt noteikumu projekta 34.14. apakšpunktu, nodrošinot, ka minētajā apakšpunktā netiek dublēts noteikumu projekta 34.9. apakšpunktā ietvertais tiesiskais regulējums.
Piedāvātā redakcija
-
	Viesturs Blūmentāls (TM)

	21.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām 
	Iebildums
Ņemot vērā, ka ar noteikumu projektu tiek izpildītas Latvijas saistības, kuras ietvertas Eiropas Komisijas un Latvijas Republikas Atveseļošanas un noturības mehānisma finansēšanas nolīgumā un Atveseļošanas fonda plāna Darbības kārtībā, par kuru vienojas Eiropas Komisija un Latvija, lūdzam papildināt noteikumu projekta anotācijas 5. sadaļu ar informāciju par attiecīgo starptautisko tiesību aktu, kurā noteiktās saistības ar noteikumu projektu izpilda Latvijas Republika, šajā dokumentā noteiktās saistībām, to būtību un konkrētiem veicamiem pasākumiem vai uzdevumiem, kas nepieciešami šo saistību izpildei, kā arī starptautiskajā dokumentā paredzēto saistību īstenošanai nepiecie­šamajiem pasākumiem vai uzdevumiem.
Piedāvātā redakcija
-
	Viesturs Blūmentāls (TM)

	22.
	MK sēdes protokollēmuma projekts
4. Pēc noteikumu projekta stāšanās spēkā pieprasīt no budžeta resora  “74. Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” finansējumu 39 890 070 euro apmērā investīcijas īstenošanai, tai skaitā šī protokollēmuma 3. punktā minētā pievienotās vērtības nodokļa izmaksu segšanai.
	Iebildums
Lūdzam precizēt lēmuma projekta 4. punktu, norādot tiesību subjektu, kam ir pienākums pieprasīt finansējumu, tādējādi nodrošinot precīzu un korektu attiecīgā uzdevuma izpildi.
Piedāvātā redakcija
-
	Viesturs Blūmentāls (TM)

	23.
	Noteikumu projekts
2. Investīcijas mērķis ir samazināt plūdu risku Latvijas lauku teritorijā un stimulēt pielāgošanās pasākumus klimata pārmaiņām atbilstoši nacionālajām programmām, applūstošajās teritorijās mazinot risku iedzīvotājiem un visiem uzņēmējdarbības veidiem.
	Priekšlikums
Norādām, ka saskaņā ar Komerclikuma 18. pantu termins "uzņēmums" apzīmē organizatoriski saimniecisku vienību un nevis komercdarbības vai saimnieciskās darbības subjektu. Ņemot vērā minēto, lūdzam izvērtēt un nepieciešamības gadījumā precizēt noteikumu projekta 2. punktu, termina "uzņēmējdarbība" vietā izmantojot terminu "komercdarbība" vai "saimnieciskā darbība".
 
Piedāvātā redakcija
-
	Viesturs Blūmentāls (TM)

	24.
	Noteikumu projekts
34.14. nodrošina atsevišķu projekta izmaksu, tajā skaitā pievienotās vērtības nodokļa izmaksu, uzskaiti un nodalīšanu, kā arī atmaksā pārmaksāto pievienotās vērtības nodokļa daļu, ja sākotnēji plānotais pievienotās vērtības nodokļa apmērs būs lielāks, nekā faktiski nepieciešams;
	Priekšlikums
Atbilstoši juridiskās tehnikas prasībām lūdzam noteikumu projekta 34.14. apakšpunktā lietot tagadnes formu un norādīt, ka pievienotās vērtības nodokļa apmērs ir lielāks, nekā faktiski nepieciešams.
Piedāvātā redakcija
-
	Viesturs Blūmentāls (TM)



